text: 32-årig kvinde fundet død ved vandrerhjem
  11 juli 2016 kl. 09.59
  Personalet på et vandrerhjem i Sønderborg fandt søndag formiddag en død kvinde ved en kældertrappe. Politiet mener, at der er tale om en ulykke. 
  En 32-årig kvinde blev søndag formiddag fundet død ved et vandrerhjem i Sønderborg. Det skriver tv2.dk.
  Kvinden er angiveligt død efter et fald, fortæller politikommissær Svend Erik Lassen fra lokalpolitiet i Sønderborg.
  - Alt peger på, at der er tale om en ulykke, siger han.
  Ifølge politikommissæren var det personalet på Danhostel Sønderborg City, der gjorde det uhyggelige fund i en kælderskakt.
  - Hun er fundet for foden af en udvendig kældertrappe, siger Svend Erik Lassen.
  Ingen menes at have været vidne til kvindens fald. Derfor kan politiet heller ikke med sikkerhed udelukke, at der er sket en forbrydelse.
  - Der bliver afholdt et ligsyn, og så skal hun formentlig obduceres. Men alt tyder som sagt på, at der er tale om en ulykke, siger Svend Erik Lassen.
  De pårørende er blevet underrettet.
  